На основу члана 3. ст. 4. и 5. Закона о раду ("Сл. гласник РС", бр. _______________ - у даљем тексту: Закон) и члана _____ став _____ тачка _____ _______________ (навести назив општег акта послодавца - статут или одлука о оснивању, број и датум усвајања), послодавац (Управни одбор послодавца или други орган управе послодавца или сам послодавац као предузетник) _______________ (навести пуни назив послодавца, односно предузетника) (у даљем тексту: послодавац), након затраженог, достављеног те размотреног мишљења синдиката или савјета радника (ако су организовани код послодавца), донио је дана __________ године

ПРАВИЛНИК О РАДУ

I - ОСНОВНЕ ОДРЕДБЕ

Члан 1
(1) Правилником о раду (у даљем тексту: Правилник) ближе се уређује начин и поступак закључивања уговора о раду између радника и послодавца, права, обавезе и одговорности из радног односа, радно вријеме радника, одмори и одсуства, плате и накнаде плате по основу рада, престанак радног односа, заштита права из радног односа, као и друга права и обавезе које настају по основу радног односа.

(2) Права и извршавање обавеза из радног односа настају с даном када радник, на основу уговора о раду, ступи на рад код послодавца.

Члан 2
Радник, као и лице које тражи запослење код послодавца, не може бити стављено у неравноправан положај приликом остваривања права по основу рада и права на запослење због расе, етничке или националне припадности, боје коже, пола, језика, религије, политичког или другог мишљења или убјеђења, социјалног поријекла, имовног стања, чланства или нечланства у синдикату или политичкој организацији, физичког и душевног здравља и других обиљежја која нису у непосредној вези са природом радног односа.

Члан 3
Посредна или непосредна дискриминација радника или лица које траже запослење је забрањена, нарочито у односу на услове за запошљавање и избор кандидата за обављање одређеног посла, услове рада и права из радног односа, образовање, стручно оспособљавање, напредовање на послу и отказ уговора о раду.

Члан 4
(1) Радници имају право да по свом слободном избору организују синдикат и да се у њега учлањују, у складу са статутом и правилима синдиката.

(2) Радници слободно одлучују о свом иступању из синдиката.

(3) Послодавац се не може мијешати у организовање и рад синдиката или да уз давање материјалне или друге подршке синдикату, контролише његов рад.

Члан 5
(1) Поред права да организују синдикат радници имају право да успоставе и савјет радника код послодавца, у складу са законом.

(2) Савјет радника даје мишљење и учествује у одлучивању о економским и социјалним правима и интересима радника на начин и под условима утврђеним законом и општим актом.

Члан 6
(1) Овај правилник се примјењује на све раднике код послодавца, доноси се на неодређено вријеме и важи док се не донесе нови правилник.

(2) Овим правилником могу се одредити повољнија и друга права и услови рада од права и услова рада утврђених Законом.

(3) Одредбе овог правилника које утврђују неповољнија права или неповољније услове рада од права и услова утврђених Законом су незаконите и умјесто њих се примјењују одредбе Закона.

II - ПРАВА И ОБАВЕЗЕ УГОВОРНИХ СТРАНА
(радника и послодавца)

1. Права и обавезе радника

Члан 7
(1) Радник на начин и под условима прописаним Правилником и уговором о раду има право на плату, накнаду плате и друга примања.

(2) Поред права из става 1. овог члана, радник има право на безбједност и заштиту живота и здравља на раду, право на здравствену заштиту и заштиту личног интегритета, право на посебну заштиту у случају болести, смањења или губитка радне способности и старости, те друга права и друге облике заштите у складу са одредбама Закона, Правилника и других посебних закона и општих аката.

(3) Право на удруживање, колективно преговарање, мирно рјешавање радних спорова, консултовање, информисање и изражавање својих ставова, радник остварује непосредно или посредством својих изабраних представника.

Члан 8
(1) Радник је обавезан да поштује организацију рада и пословања код послодавца, као и да савјесно и одговорно обавља послове на којима ради.

(2) Радник је дужан да обавијести послодавца о околностима које могу да утичу на обављање послова утврђених уговором о раду, као и о потенцијалним опасностима за живот и здравље радника и настанка материјалне штете.

(3) Радник је дужан да се подвргне здравственим прегледима на захтјев и о трошку послодавца.

(4) Радник је дужан да извршава своје уговорне обавезе у периоду отказног рока.

Члан 9
(1) У случају више силе (природних или других несрећа у којима је угрожен живот и здравље људи или имовина), спасавања људских живота и здравља, изненадног квара постројења, сировина и материјала који проузрокују потпун или дјелимичан застој радног процеса код послодавца, радник је дужан да привремено обавља послове који не одговарају ни врсти ни степену његовог стручног образовања, знања и радног искуства.

(2) Послове из става 1. овог члана радник је дужан да обавља док те околности трају, под условом да је оспособљен за руковање средствима рада и средствима заштите на раду на пословима које је дужан привремено обављати, по усменом или писменом налогу послодавца.

(3) Изузетно, послодавац може радника привремено распоредити на друге послове који не одговарају врсти и степену његовог стручног образовања у случају изненадног повећања обима посла, замјене одсутног радника или обавезе извршавања уговореног посла, с тим да такав распоред не може трајати дуже од 60 дана, у току једне године.

(4) Радник за вријеме обављања послова из ст. 2. и 3. овог члана има право на плату свог радног мјеста, односно плату радног мјеста на које је привремено распоређен, уколико је та плата за њега повољнија.

2. Обавезе послодавца

Члан 10
(1) Послодавац је дужан да раднику непосредно по закључивању уговора о раду и прије ступања на рад уручи овјерен уговор о раду, радника пријави на обавезне видове осигурања и уручи му копију пријаве и идентификациону исправу, затим да му обезбиједи обављање послова утврђених уговором о раду и да за обављени рад исплати плату, накнаду плате и обезбиједи остаривање других права.

(2) Послодавац је дужан да колективно осигура све раднике за случај несреће на послу, те да радника појединца, у року од 15 дана од дана ступања на рад, упозна са обавезама које произлазе из прописа о раду и прописа о безбједности и заштити живота и здравља на раду.

(3) Послодавац је дужан да раднику обезбиједи услове рада и организује рад којим се гарантује безбједност и заштита живота и здравља на раду, у складу са законом и другим прописима.

(4) Послодавац може на огласној табли да објави упражњена радна мјеста са пуним и непуним радним временом, потребне услове за њихово обављање, с циљем обавјештавања радника о могућностима преласка са непуног на пуно радно вријеме и обрнуто.

3. Права и обавезе послодавца и радника

Члан 11
На права, обавезе и одговорности радника и послодавца која нису прописана овим правилником примјењују се одредбе Закона, других општих аката и уговора о раду.

III - ЗАСНИВАЊЕ РАДНОГ ОДНОСА

1. Услови за заснивање радног односа

Члан 12
(1) Радни однос код послодавца може засновати лице старије од 15 година живота, које има општу здравствену способност за рад и које испуњава друге услове утврђене посебним законом и општим актом послодавца.

(2) Лице млађе од 18 година живота може засновати радни однос код послодавца уз писмену сагласност родитеља, усвојиоца или стараоца, и под условом да прибави налаз надлежне здравствене установе којим се утврђује да је способно за обављање послова за које заснива радни однос и да такви послови нису штетни за његово здравље.

(3) Радник млађи од 18 година не може бити распоређен да ради на радним мјестима за која је утврђено да су радна мјеста са повећаним ризиком, или на нарочито тешким физичким пословима који би могли да представљају повећан ризик по његов живот, здравље и психофизички развој.

(4) Послодавац ће прописати посебне услове за запошљавање за свако радно мјесто Правилником о унутрашњој организацији и систематизацији послова и радних задатака*.

______________
* Обавезу доношења акта о унутрашњој организацији и систематизацији послова и радних задатака има послодавац који у радном односу има више од 15 запослених радника на неодређено вријеме (члан 270. став 1. Закона о раду).

2. Форма, садржина и врсте уговора о раду

Члан 13
(1) Уговор о раду закључује се у писменом облику и мора да садржи податке о сљедећем:

1) називу и сједишту послодавца,

2) имену, презимену, стручној спреми и пребивалишту, односно боравишту радника,

3) датуму ступања радника на рад,

4) радном мјесту на коме се радник запошљава и мјесту рада, са подацима о дужини и распореду радног времена,

5) плати, новчаним накнадама и другим примањима радника по основу рада,

6) дужини годишњег одмора,

7) трајању уговора и разлогу за закључење, ако се закључује уговор на одређено вријеме,

8) роковима за отказивање уговора о раду закљученог на неодређено вријеме и

9) пословима са посебним условима рада на радном мјесту, ако постоје.

(2) Умјесто података из тач. 6) до 9) става 1. овог члана, у уговору о раду могу се навести одредбе одговарајућих прописа којима су та питања уређена.

(3) На права и обавезе која нису уређена уговором о раду непосредно се примјењују одговарајуће одредбе Закона о раду и овог правилника.

Члан 14
(1) Уговор о раду са одабраним лицем, будућим радником, може се закључити у писменој форми:

1) на неодређено вријеме, са пуним и непуним радним временом,

2) на одређено вријеме, са пуним и непуним радним временом,

3) на неодређено и одређено вријеме уз пробни рад и

4) са приправником.

(2) Закључивање уговора из ст. 1. и 2. овог члана врши се на начин и под условима прописаним Законом и овим правилником.

(3) Ако послодавац не закључи уговор о раду с радником, у складу са ставом 1. овог члана прије ступања радника на рад, сматра се да је радник засновао радни однос на неодређено вријеме са пуним радним временом.

3. Радни однос на неодређено и одређено вријеме

Члан 15
(1) Уговор о раду, по правилу, закључује се на неодређено вријеме са пуним радним временом.

(2) Уговор о раду на одређено вријеме са пуним или непуним радним временом, послодавац може закључити с радником ради извршавања посла који је унапријед одређен објективним разлозима који су оправдани роком, због извршења тачно одређеног посла или наступања унапријед одређеног догађаја.

(3) Без обзира на дужину прекида уговора, рад радника на одређено вријеме код послодавца по основу једног или више уговора о раду, не може бити дужи од двије године.

(4) Изузетно од ст. 2. и 3. овог члана, уговор о раду на одређено вријеме може се закључити на период дужи од двије године у сљедећим случајевима:

1) замјене привремено одсутног радника, до његовог повратка,

2) рада на пројекту до завршетка пројекта, али не дуже од пет година и

3) рада са незапосленим лицем ради испуњавања једног од услова за старосну пензију до испуњавања услова, али не дуже од пет година.

(5) Уговор о раду закључен супротно одредбама ст. 2. и 4. овог члана или ако радник уз прећутну сагласност настави да ради код послодавца најмање пет дана по истеку рока из уговора о раду, сматра се да је засновао радни однос на неодређено вријеме.

(6) Радни однос заснован на основу уговора о раду на одређено вријеме престаје истеком рока одређеног уговором.

Члан 16
За вријеме кориштења годишњег одмора, привремене спријечености за рад због болести, порођајног одсуства, удаљења с рада, периода између отказа уговора о раду и датума враћања на посао по одлуци суда или другог органа, као и за вријеме других оправданих одсуствовања с рада које радник користи на основу закона, колективног уговора и Правилника, уговор о раду се не прекида.

4. Пробни рад

Члан 17
(1) Уговором о раду или посебним уговором о пробном раду може се уговорити пробни рад радника, који може трајати највише до три мјесеца.

(2) Рок из става 1. овог члана може се споразумно продужити још до три мјесеца.

(3) Праћење и оцјена пробног рада радника врши се свакодневно од стране послодавца или лица које има најмање квалификацију и степен стручне спреме радника чији рад надзиру.

(4) Радник који задовољи на пословима радног мјеста за вријеме обављања пробног рада са послодавцем закључује уговор о раду на одређено или неодређено вријеме са пуним и непуним радним временом.

(5) Раднику који није задовољио на пословима радног мјеста за вријеме обављања пробног рада, радни однос престаје даном истека рока из ст. 1. и 2. овог члана.

(6) Послодавац, као и радник, имају право да откажу уговор о пробном раду и прије истека рока на који је уговор закључен, уз отказни рок од седам дана.

(7) Послодавац је дужан да одлуку о отказу писмено образложи и уручи раднику.

Члан 18
(1) Радник за вријеме пробног рада има сва права из радног односа, у складу са пословима радног мјеста које обавља за вријеме пробног рада.

(2) Поред података из члана 13. Правилника, уговор о пробном раду мора да садржи и податке о начину спровођења и оцјењивања резултата пробног рада радника.

5. Радни однос за обављање послова са посебним условима рада

Члан 19
(1) Послодавац може са радником да закључи уговор о раду за послове за које су прописани посебни услови рада, под условом да радник испуњава услове за рад на тим пословима.

(2) Радник може да за заснује радни однос на пословима из става 1. овог члана само на основу претходно утврђене здравствене способности за рад на тим пословима од надлежног здравственог органа.

6. Радни однос за обављање послова ван просторија послодавца

Члан 20
(1) Послодавац може са радником закључити уговор о раду ради обављања послова ван просторија послодавца, на начин и под условима прописаним Законом.

(2) Рад ван просторија послодаваца, радник обавља сам или са члановима своје уже породице, у име и за рачун послодавца.

(3) Поред података из члана 13. овог правилника, уговор о раду који се закључује у смислу става 1. овог члана, мора да садржи податке и о: радном времену радника, врсти послова и начину организовања рада, условима рада и начин вршења надзора над радом радника, висини плате за обављени рад и роковима за исплате плате, коришћењу и употреби средстава за рад радника и накнаду за њихову употребу, накнаду других трошкова рада и начин њиховог утврђивања и друга права и обавезе.

(4) Послодавац може да уговори послове ван својих просторија који нису опасни или штетни по здравље радника и других лица и не угрожавају радну средину.

7. Рад приправника

Члан 21
(1) Послодавац може да закључи уговор о раду на одређено вријеме са приправником, на онолико времена колико траје приправнички стаж за занимање за које је то лице стекло одређену врсту и степен стручне спреме, ако је то као услов за рад на одређеним пословима прописано Законом или правилником из члана 12. став 4. Правилника.

(2) Уговор о приправничком раду траје шест мјесеци за лица која имају завршену средњу школу, а 12 мјесеци за лица са високим образовањем.

(3) Поред права на плату у износу од 80% бруто плате за коју је закључио уговор о раду, приправник има и сва друга права из радног односа.
(4) Након истека приправничког стажа, приправник полаже приправнички испит код послодавца с циљем провјеравања његове оспособљености за самосталан рад.

8. Обављање послова директора

Члан 22
(1) Ради обављања послова директора код послодавца може се закључити уговор о раду.

(2) Уговор о раду из става 1. овог члана може се закључити на неодређено вријеме и одређено вријеме до истека рока на који је директор изабран, односно постављен.

(3) Посебним уговором између послодавца и лица које ради обављања послова директор не заснива радни однос, уређују се међусобна права, обавезе и одговорности.

(4) Лице које обавља послове директора из става 3. овог члана има право на накнаду за рад која има карактер плате и друга права, обавезе и одговорности у складу са уговором.

9. Измјена садржаја уговора о раду

Члан 23
(1) Послодавац може да понуди раднику измјену садржаја уговора о раду закључивањем анекса уговора о раду.

(2) Уз понуду за закључење анекса уговора о раду због распореда на друго радно мјесто, премјештаја у друго мјесто рада код послодавца, промјена у плати, новчаним накнадама, другим примањима по основу рада и другог садржаја уговора о раду из члана 13. овог правилника, послодавац је дужан да у писаном облику достави и разлоге за понуду и одреди рок не краћи од осам дана у којем је радник дужан да се изјасни о понуди за закључивање анекса уговора о раду.

(3) Раднику, који се не изјасни у року из става 2. овог члана, престаје радни однос уз обавезу исплате отпремнине од стране послодавца.

Члан 24
(1) Радник може бити распоређен на друго радно мјесто односно премјештен у друго мјесто рада код послодавца само на начин и под условима прописаним Законом.

(2) На начин и под условима прописаним Законом, радник се привремено може упутити на рад код другог послодавца.

(3) Радник са послодавцем код којег је упућен на рад, закључују уговор о раду на одређено вријеме.

(4) Послодавац може радника упутити на рад у другу земљу у којој обавља дио своје дјелатности, под условом да ти послови у иностранству одговарају стручним и радним способностима радника и да се споразумију о дужини трајању рада у иностранству, условима одласка, смјештају и повратка радника, те валути у којој ће се раднику исплаћивати плата.

10. Пренос уговора о раду на новог послодавца

Члан 25
(1) Због статусне промјене код послодавца, односно промјене послодавца или власништва над послодавцем, права и обавезе из општег акта послодавца и уговора о раду преносе се на послодавца сљедбеника, уколико је радник с тим сагласан.

(2) Ако радник није сагласан, или се о преносу уговора са послодавца на послодавца сљедбеника не изјасни у року од пет дана, послодавац има право да раднику откаже уговор о раду.

(3) У случају отказа уговора у смислу става 2. овог члана, радник нема право на отказни рок и отпремнину.

(4) Послодавац сљедбеник и радник могу отказати уговор о раду на начин и у роковима који су одређени уговором о раду, односно овим правилником или Законом.

11. Рад ван радног односа

Члан 26
(1) Послодавац може са заинтересованим лицем закључити уговор о привременим и повременим пословима, уговор о стручном оспособљавању (волонтерском раду) и усавршавању, уговор о обављању привремених и повремених послова, уговор о дјелу и уговор о допунском раду, на начин и под условима прописаним Законом.

(2) Уговорима из става 1. овог члана не заснива се радни односа.

12. Провјеравање оспособљености радника за руковање средствима рада и средствима заштите на раду

Члан 27
Прије закључивања уговора о раду, као и за вријеме рада радника, послодавац може одредити да се изврши провјеравање способности лица које тражи запослење, односно радника за руковање средствима рада, као и средствима заштите на раду, која радник треба користити при раду или која су у непосредној вези са условима рада на радном мјесту које радник треба да обавља.

13. Образовање, стручно оспособљавање и усавршавање

Члан 28
(1) Послодавац је дужан да раднику омогући образовање, стручно оспособљавање и усавршавање у складу са захтјевима и потребама радног мјеста радника, а посебно када се ради о увођењу новог начина и организације рада.

(2) О трајању и начину спровођења образовања, стручног оспособљавања и усавршавања радника уз право на накнаду плате коју би остварио као да је на раду, одлучује послодавац.

Члан 29
(1) Радник је дужан да поступи по захтјевима послодавца за образовањем, стручним оспособљавањем и усавршавањем.

(2) Трошкове образовања, стручног оспособљавања и усавршавања у смислу става 1. члана 28. овог правилника, сноси послодавац.

(3) Ако радник прекине образовање, стручно оспособљавање или усавршавање, дужан је да послодавцу накнади трошкове, осим ако је до прекида дошло из оправданог разлога.

IV - ОРГАНИЗАЦИЈА И СИСТЕМАТИЗАЦИЈА ПОСЛОВА

Члан 30
(1) Посебним Правилником о организацији и систематизацији послова код послодавца уређују се организациони дијелови, њихов дјелокруг, врши систематизација послова водећи рачуна о врсти и опису послова као и условима за рад на тим пословима, начин руковођења и функционална повезаност организационих дијелова, одговорност за извршавање послова и друга питања од значаја за организацију и рад послодавца.

(2) Систематизоване послове обављају радници са којима се закључују уговори о раду.

(3) Поред послова систематизованих у конкретном радном мјесту, за које је са радником закључен уговор о раду, радник је дужан обављати и друге послове које по природи професије и радног мјеста може обављати и које му нареди непосредни руководилац.

V - РАДНО ВРИЈЕМЕ

1. Пуно радно вријеме радника

Члан 31
(1) Радно вријеме радника код послодавца износи 40 часова седмично.

(2) Радник може закључити уговор о раду са пуним радним временом само са једним послодавцем.

(3) Послодавац је дужан да изврши распоред радног времена радника најмање за 30 наредних дана и да то огласи на начин који је приступачан свим радницима, као и да води дневну евиденцију о присуству радника на раду.

(4) Ако је код послодавца рад организован у смјенама, замјена смјена врши се у роковима и на начин одређен посебном одлуком послодавца или уговором о раду.

Члан 32
(1) Радници који раде код послодавца на радним мјестима и пословима на којима и поред примјене одговарајућих мјера и средстава заштите на раду, постоји повећано штетно дејство услова рада на здравље радника, имају право на скраћење пуног седмичног радног времена сразмјерно томе штетном дејству, а највише до 10 часова седмично (послови са повећаним ризиком).

(2) О скраћењу радног времена у смислу става 1. овог члана одлучује министарство надлежно за послове рада на захтјев послодавца, заинтересованог радника, инспектора рада или синдиката, а на основу стручне анализе издате од овлаштене научне или стручне организације.

(3) У погледу права радника, радно вријеме из става 2. овог члана, сматра се пуним радним временом.

2. Непуно радно вријеме

Члан 33
1) Послодавац може с радником закључити уговор о раду с непуним радним временом, на неодређено или одређено вријеме али не краће од 10 часова седмично.

(2) За рад с непуним радним временом радник остварује плату и друга права из радног односа сразмјерно радном времену одређеном уговором о раду.

(3) Права која није могуће одредити сразмјерно радном времену радник код послодавца остварује у пуном обиму (превоз, топли оброк, одсуства, годишњи одмор, итд).

(4) Послодавац је дужан да раднику који ради с непуним радним временом обезбједи исте услове рада као и раднику који ради с пуним радним временом на истим или сличним пословима

(5) Радник може закључити уговор о раду с непуним радним временом са више послодаваца и да на тај начин остварује пуно радно вријеме из члана 31. став 1. овог правилника.

3. Прековремени рад радника

Члан 34
(1) Радник је дужан да ради дуже од пуног радног времена из члана 31. став 1. Правилника у случају непланираног повећања обима посла, отклањања посљедица временских непогода, хаварија на средствима рада, пожара, земљотреса, епидемија и других несрећа, на писмени захтјев или налог послодавца (у даљем тексту: прековремени рад).

(2) Прековремени рад из става 1. овог члана не може трајати дуже од 10 часова седмично.

(3) Радник не може да ради дуже од 12 часова дневно укључујући и прековремени рад.

(4) Прековремени рад код послодавца у току календарске године не може бити дужи од 180 часова. (Колективним уговором се може утврдити максимално трајање прековременог рада до 230 часова годишње).

Члан 35
(1) О увођењу прековременог рада одлучује послодавац.

(2) За вријеме прековременог рада, радник има право на увећавање плата у износу од _____ %.**
______________
**Износ увећања плате по основу прековременог рада, ако није прописано колективним уговором може прописати сам послодавац. Опште правило у другим законодавствима је да увећање плате за вријеме прековременог рада није мање од од 30% у односу на плату радника за исти број часова рада у редовном радном времену.

Члан 36
(1) Прековремени рад је забрањен:

1) радницима млађим од 18 година живота,

2) трудним женама и мајкама са дјететом до три (3) године живота,

3) самохраном родитељу или усвојиоцу дјетета млађег од шест (6) година живота.

(2) Изузетно, радницима из става 1. тачка 2) и 3) овог члана може се одобрити да раде прековремено, уз њихову писмену сагласност.

3. Распоред и прерасподјела радног времена

Члан 37
(1) Радна седмица код послодавца траје пет радних дана (може и шест радних дана али у оквиру пуног радног времена), а радни дан, по правилу, осам часова (само ако радна седмица траје пет радних дана).

(2) Послодавац је дужан да донесе одлуку о распореду радног времена радника најмање за 30 наредних дана и да је објави на својој огласној табли најмање пет дана унапријед.

(3) Изузетно од правила из става 2. овог члана, послодавац у случају потреба посла или усљед наступања непредвиђених околности које за посљедицу могу имати непредвиђене трошкове за послодавца може обавјестити раднике о распореду и промјени распореда радног времена најмање 24 часа унапријед.

(4) Одлука послодавца о распореду радног времена садржи: распоред радног времена радника (једнократно или двократно, у смјенама) у оквиру петодневне или шестодневне радне недеље, када радници почињу и завршавају да раде, обавезу за руководиоце да воде евиденцију о присуству радника на раду, те временски рок примјењивања ове одлуке.

(5) Изузетно од става 1. овог члана, ако се рад одвија у смјенама или ноћу или због природе посла и организације рада, радну седмицу и радно вријеме у оквиру радне седмице послодавац може организовати и на други начин.

Члан 38
(1) У случајевима и под условима прописаним законом послодавац може извршити прерасподјелу радног времена.

(2) Прерасподјела радног времена врши се тако да укупно радно вријеме радника у одређеном временском периоду у току календарске године у просјеку не буде дуже од пуног седмичног радног времена из члана 31. став 1. Правилника.

(3) У случају прерасподјеле радног времена, радно вријеме не може да траје дуже од 52 часа седмично, а на сезонским пословима дуже до 60 часова седмично.

(4) Прерасподјела радног времена не сматра се прековременим радом.

(5) Послодавац је дужан да донесе одлуку о прерасподјели радног времена радника и да је објави на својој огласној плочи.

(6) Одлука из става 5. овог члана садржи: начин и период прерасподјеле радног времена, начин коришћења одмора у току рада (пауза), дневног и седмичног одмора, као и друге податке који су у функцији правилне прерасподјеле радног времена.

5. Ноћни рад и рад у смјенама

Члан 39
(1) На начин и под условима прописаним Законом послодавац може да организује рад у току цијела 24 часа, а што подразумијева смјенски рад, односно рад и ноћу.

(2) Ако је код послодавца рад радника организован у смјенама, замјена радника на истим радним мјестима врши се према унапријед утврђеном распореду.

(3) Распоред из става 2. овог члана утврђује послодавац, водећи рачуна о ограничењима утврђеним Законом, а посебно одмору између два узастопна радна дана.

Члан 40
Радници за вријеме ноћног рада имају право на увећање плате.

VI - ОДМОРИ И ОДСУСТВА

1. Дневни одмор у току радног времена

Члан 41
(1) Радник има право на дневни одмор који се урачунава у радно вријеме радника.

(2) Одмор из става 1. овог члана траје 30 минута за раднике који раде с пуним радним временом или најмање шест сати дневно, 15 минута за раднике који раде више од четири а мање од шест сати дневно и 45 минута ако радник ради дуже од десет сати дневно.

(3) Послодавац је дужан да донесе одлуку о начину коришћење одмора у току радног времена и да је објави на својој огласној плочи.

2. Дневни одмор између два узастопна радна дана и седмични одмор

Члан 42
(1) Између два узастопна радна дана послодавац је дужан да раднику обезбиједи одмор у трајању од најмање 12 часова непрекидно, а раднику запосленом на сезонским пословима одмор од најмање 10 часова непрекидно.

(2) Између двије радне седмице послодавац је дужан да раднику обезбиједи одмор у трајању од најмање 32 часа одмора, према унапријед одређеном распореду.

(3) Ако послодавац није другачије одредио, одмор из става 2. овог члана, се по правилу користи недељом.

3. Годишњи одмор

Члан 43
(1) За сваку календарску годину радник има право на годишњи одмор у трајању утврђеним овим Правилником, а најмање 20 радних дана.

(2) Радник који први пут заснива радни однос или има прекид дужи од тридесет дана између рада код једног послодавца и рада код другог послодавца, има право на један дан одмора за сваки мјесец дана рада у календарској години.

(3) Радник који ради на пословима са посебним условима рада има право на годишњи одмор у трајању од најмање 30 радних дана.

Члан 44
(1) Годишњи одмор из члана 43. ст. 1. и 3. Правилника увећава се за један (1) дан за сваке навршене _____ године радног стажа.

(Годишњи омор из члана 43. став 1. и 3. овог правилника, осим по радном стажу, може бити увећан за одређен број дана и по другим основама у складу са колективним уговорима. Неки од могућих основа за увећање годишњег одмора су: услови рада радника, рад у смјенама или ноћу, рад без дневне свјетлости, самохраном родитељу, лицу са инвалидитетом, родитељу који издржава дијете са сметњама у психо-физичком развоју, стручне спреме радник, итд).

(2) При утврђивању дужине годишњег одмора радна седмица се рачуна као пет радних дана.

Члан 45
(1) Празници који су у складу са посебним законом нерадни дани и одсуства са рада уз накнаду плате не урачунавају се у дане годишњег одмора.

(2) Радник који је за вријеме коришћења годишњег одмора привремено спријечен за рад у смислу прописа о здравственом осигурању, има право да по истеку те спријечености за рад, у договору са послодавцем користи преостали дио годишњег одмора.

Члан 46
(1) Радник може да користи годишњи одмор без прекида или у два или више дијелова.

(2) Годишњи одмор који радник користи без прекида, мора се започети користити у календарској години за коју користи годишњи одмор.

(3) Ако радник користи годишњи одмор у више од два дијела, први дио користи најмање у трајању од двије радне седмице у току календарске године, а преостали дио најкасније до 30. јуна наредне календарске године.

Члан 47
(1) Распоред коришћења годишњег одмора утврђује послодавац својом одлуком, уз обавезу да раднике најкасније до краја јуна текуће године, обавијести о том распореду.

(2) Одлука из става 1. овог члана садржи: имена и презимена радника који имају право на коришћење годишњег одмора у календарској години, дужину годишњег одмора, временски период коришћења годишњег одмора за сваког радника.

(3) Код распоређивања коришћења годишњих одмора запослених, послодавац може узети у обзир и оправдане жеље радника.

(4) Послодавац је дужан да донесе и достави раднику рјешење о коришћењу годишњег одмора најкасније 15 дана прије датума одређеног за почетак коришћења годишњег одмора.

(5) Послодавац може да измјени распоред коришћења годишњег одмора радника ако то захтијевају потребе посла код послодавца.

(6) Ако потреба посла и организација рада то захтијевају послодавац може донијети одлуку о колективном годишњем одмора за све раднике или за раднике у одређеним организационим дјеловима послодавца.

Члан 48
(1) Радник се не може одредићи права на годишњи одмор, нити му се исти може ускратити, а ни исплатити накнада на име неискоришћеног годишњег одмора осим у случају кривице послодавца.

(2) Раднику којем престаје радни однос због испуњавања услова за одлазак у пензију и раднику којем престаје радни однос на одређено вријеме, послодавац је дужан да обезбједи коришћење годишњег одмора прије престанка радног односа.

Члан 49
(1) Радник за вријеме коришћења годишњег одмора има право на накнаду плате у висини пуне плате, као да је за то вријеме био на раду.

(2) Радник остварује право на регрес за коришћење годишњег одмора, у складу са Законом и посебном одлуком послодавца.

4. Плаћено одсуство

Члан 50
(1) Послодавац је дужан да раднику омогући одсуствовање с посла уз накнаду плате у току календарске године у укупном трајању од пет радних дана у календарској години, у случају:

1) ступања у брак - _____ радна дана,

2) порођаја супруге - _____ радна дана,

3) теже болести или смрти члана породице - _____ радна дана

4) у другим случајевима - _____ радна дана (друге случајеве је неопходно утврдити од стране самог послодавца, а неки од њих могу бити: теже болести или смрти других чланова члана породице, порођаја другог члана породице, отклањање посљедица у домаћинству проузрокованих елементарним непогодама, пресељења, полагања стручног и другог испита, добровољног давања крви, учествовања на синдикалним састанцима и радничким играма, обављање приватних послова, итд).

(2) Изузетно од става 1. овог члана, плаћено одсуство може бити дуже од пет радних дана у календарској години у случају смрти члана породице, као и у другим случајевима о којима одлучује послодавац.

(3) Под чланом породице сматрају се брачни и ванбрачни супружници, њихова дјеца (брачна, ванбрачна и усвојена), пасторчад, дјеца узета под старатељство и друга дјеца без родитеља узета на издржавање, мајка, отац, очух, маћеха, усвојилац, а дјед и баба по мајци и по оцу, браћа и сестре, ако живе у заједничком домаћинству.

(4) Рјешењем послодавца а на захтјев радника и одговарајућих доказа о постојању случаја за који се тражи плаћено одсуство одобрава се коришћење плаћеног одсуства.

Члан 51
(1) Радник има право на плаћено одсуство у случају да је спријечен да због више силе или хаварије на машинама извршава своје обавезе из уговора о раду.

(2) Плаћено одсуство радник има и у случају чекања, на начин и под условима прописаним Законом.

(3) За вријеме одсуства из ст. 1. и 2. овог члана, радник има право на накнаду плате у висини од 50% плате коју би остварио да је био на раду.

1. Неплаћено одсуство

Члан 52
(1) Послодавац је дужан да раднику одобри одсуство с рада до три дана у току календарске године ради задовољавања његових вјерских, односно национално-традицијских потреба, без права на накнаду плате, ако посебним законом није другачије одређено.

(2) Послодавац може раднику одобрити неплаћено одсуство и у другим случајевима. (Друге случајеве утврђује послодавац, а неки од могућих су: брига о болесном члану породице, школовање и усавршавање у иностранству, одласка на туристичко путовање, учествовања у спортским или културно-умјетничким манифестацијама, извршавање других породичних послова, итд.).

(3) О праву радника на неплаћено одсуство, одлучује послодавац својим рјешењем, а на основу образложеног захтјева радника.

(4) Рјешењем из става 3. овог члана, одређује се дужина неплаћеног одсуства.

(5) За вријеме трајања неплаћеног одсуства раднику мирују права и обавезе из радног односа.

2. Мировање права из радног односа

Члан 53
(1) На начин и под условима прописаним Законом, радник има право на мировање права из радног односа.

(2) Радник коме су права и обавезе из радног односа мировале, дужан је да се у року од пет дана од дана престанка мировања врати на рад код послодавца, на свој ранији и други одговарајући посао.

VII - ЗАШТИТА РАДНИКА

1. Општа заштита

Члан 54
Послодавац је дужан да омогући раднику да се, у року од 15 дана од дана ступања на рад, упозна са прописима о радним односима и прописима о заштити на раду, укључујући и права и обавезе који произилазе из овог правилника.

Члан 55
(1) Послодавац ће прије почетка рада радника провјерити да ли је радник оспособљен за руковање средствима и њиховим коришћењем, ако радник при раду треба да рукује средствима рада чије коришћење може угрозити живот или здравље људи и околину.

(2) Према потреби, послодавац може радника упутити на допуну знања из одређене области заштите на раду.

Члан 56
(1) Послодавац је одговоран за посљедице несреће на раду које могу наступити због неисправности објеката, машина, уређаја и других материјалних средстава која се користе у процесу рада, као и због неовлашћеног и нестручног руковања тим средствима.

(2) Под одговорношћу у смислу става 1. овог члана подразумијева се, поред прекршајне одговорности и материјална одговорност послодавца према раднику који претрпи повреду на раду, у складу са општим правилима о одговорностима.

Члан 57
(1) Радник може да одбије да ради ако му, због неисправности на објектима и на средствима рада, као и због непостојања одговарајућих мјера заштите на раду, непосредно пријети опасност по живот или здравље или ако таква опасност пријети другим лицима.

(2) Радник је дужан да одмах обавијести послодавца, а према потреби и надлежног инспектора рада, о постојању услова из става 1. овог члана и о свом одбијању да ради у тим условима.

Члан 58
(1) Радник је дужан да се при раду користи одговарајућим средствима заштите на раду и да средствима рада рукује у складу са њиховом намјеном и особинама.

(2) Поступањем супротно обавезама из става 1. овог члана, посебно ако је због неодговарајућег руковања средствима рада или средствима заштите на раду дошло до несреће на раду или до материјалне штете, радник одговара за повреду радних обавеза.

Члан 59
Посебним законом и Правилником о заштити на раду послодавац ближе уређује мјере и средства заштите на ради као и права и дужности радника у остваривању безбједности и заштите здравља на раду.

Члан 60
Личне податке о раднику, који су од непосредног значаја за послове које радник обавља, послодавац може да прикупља, обрађује, користи и трећим лицима учини доступним, у складу са посебним законом.

2. Заштита посебних категорија радника

Члан 61
(1) На начин и под условима прописаним Законом, радник млађи од 18 година има право на посебну заштиту, а посебно заштиту приликом распоређивања на одређена радна мјеста.

(2) Жена за вријеме трудноће, порођаја и његе дјетета остварује право на посебну заштиту у складу са Законом.

(3) Заштита из става 2. овог члана посебно се огледа приликом заснивања радног односа, распореда на одређена радна мјеста и распореда у друго мјесто рада, одсуства с рада уз накнаду плате, породиљско одсуство, право на накнаду плате за вријеме коришћења породиљског одсуства, почетак рада прије истека породиљског одсуства, право на супституцију оца дјетета у права мајке у одређеним ситуацијама ради старања о дјетету, и друга права прописана Законом.

(4) Један од родитеља дјетета има право на рад с половином пуног радног радног времена уз право на накнаду плате за другу половину пуног радног времена ради потребне појачане његе о дјетету или бриге о дјетету са психофизичким сметњама у развоју, у складу са Законом.

(5) Радник због повреде, повреде на раду, болести и професионале болести има право на посебну заштиту.

(6) Посебна заштита из став 5. овог члана огледа се у: забрани отказивања уговора о раду за вријеме здравствене неспособности за рад, праву на повратак на послове на којима је радник радио или друге одговарајуће послове након лијечења и опоравка, праву на стручно оспособљавање, праву на прилагођавање послова раднику код којих постоји смањење радне способности, праву на отпремнину и другим правима прописаним Законом.

(7) На начин прописан Законом, радник је дужан да у року од три дана обавијести послодавца и достави потврду надлежног доктора медицине о наступању привремене спријечености за рад.

Члан 62
Рјешењем послодавца одлучује се о правима из члана 61. овог правилника, а на основу захтјева радника или другог лица и одговарајућих доказа.

VIII - ПЛАТЕ И НАКНАДЕ

1. Плате

Члан 63
(1) Радник има право на бруто плату у складу са Законом, колективним уговором, овим правилником и уговором о раду.

(2) Радницима се гарантује једнака плата за исти рад или рад исте вриједности који остварују код послодавца.

(3) Одлука послодавца или споразум са радником који су у супротности са ставом 2. овог члана су ништавни.

(4) Плата радника се састоји од:

1) основне плате која се одређује на основу услова потребних за рад на пословима за које је радник закључио уговор о раду утврђених колективним уговором, правилником о раду и времена проведеног на раду,

2) увећања плате по основу радног стажа, отежаних услова рада, прековременог рада, рада ноћу, рада празником и другим данима у које се по закону не ради и

3) пореза на доходак,

4) доприноса.

(5) Под платом у смислу става 4. овог члана, сматра се плата која садржи порезе и доприносе који се плаћају из плате, у складу са посебним прописом.
Члан 64
Елементи за одређивање основне плате, у смислу члана 63. став 4. тачка 1) овог правилника су коефицијент сложености посла и цијена рада, уколико Законом и колективним уговором није другачије одређено.
Члан 65
(1) Основна плата радника се одређује по радним мјестима утврђених посебним правилником послодавца, на основу услова потребних за рад на пословима за које је радник закључио уговор о раду и времена проведеног на раду.

(2) Основну плату радног мјеста радника одређује коефицијент сложености посла, цијена рада и вријеме проведено на раду.

(3) Коефицијенти сложености посла код послодавца утврђује се у распону од _____ до _____, а зависе од сложености посла, потребне стручне спреме, одговорности за извршавање послова и радних задатака и услова рада радника.

(4) Цијена рада као основ за обрачун основне плате код послодавца износи _____ конвертибилних марака.

(5) Вријеме проведено на раду подразумијева временски период рада радника у оквиру пуног седмичног радног времена из члана 31. овог правилника.

Члан 66
(1) Радни учинак послодавац оцјењује на основу резултата рада радника, и то: квалитета и обима обављеног посла радника, доприноса радника пословном резултату послодавца као и односа радника према другим радним обавезама.

(2) Оцјена радног учинка радника представља основ за увећање или умањење основне плате радника у одређеном проценту од _____ % до _____ % али не већем или мањем од _____ % од основне плате радника.

(3) Радни учинак радника послодавац оцјењује за период рада од _____  мјесеца (три или шест мјесеци, може и годину дана - одлуку доноси послодавац).

(4) Оцјену радног учинка даје послодавац на бази сарадње и процјена руководиоца одређених организационих дијелова послодавца и остварених пословних резултата у одређеном периоду рада.

Члан 67
Радник има право на увећање плате из чл. 65. и 66. Правилника за:

1) сваку годину радног стажа - 0,3% (осим ако другачије није прописано законом или колективним уговором)

2) отежане услове рада - _____ %,

3) прековремени рад - _____ %,

4) рад ноћу - _____ %,

5) рад празником и друге дане у које се по закону не ради - _____ %,

6) _______________ (осим наведених основа за увећање плате - од 1 до 5, послодавац може утврдити и друге случајеве у којима радник има право на увећање плате).

Члан 68
(1) Уговором о раду који закључује са радником послодавац утврђује плату радник за обављени рад и вријеме проведено на раду.

(2) Уговором о раду може се утврдити основна плата у већем износу од основне плате утврђене на основу елемента из члана 64. овог правилника.

Члан 69
(1) Послодавац нето плату исплаћује раднику у новцу једанпут мјесечно, уплатом на текући рачун, након достављеног писменог обрачуна плате.

(2) Подаци о појединачним платама нису јавни.

(3) Доприносе за обавезно осигурање радника послодавац уплаћује једном мјесечно, истовремено са исплатом плате, ако посебним прописом није другачије прописано.

(4) У ситуацији када је износ плате радника обрачунат у складу са овим правилником мањи од износа најниже плате у Републици Српској, послодавац је дужан да раднику за пуно радно вријеме и остварене резултате исплати најнижу плату утврђену посебном одлуком Владе Републике Српске.
2. Накнада плате

Члан 70
(1) Радник има право на накнаду плате у висини 100% просјечне плате остварене у посљедња три мјесеца или плате коју би остварио да је био на раду у сљедећим случајевима:

1) за вријеме коришћења годишњег одмора,

2) за вријеме одсуствовања са рада на дан празника који је нерадни дан,

3) плаћеног одсуства,

4) породиљског одсуства,

5) за вријеме привремене спријечености за рад због повреде на раду или професионалне болести,

6) за вријеме прекида рада због пропуста послодавца да предузме одговарајуће мјере заштите на раду,

7) за вријеме стручног оспособљавања и усавршавања ради потреба радног мјеста на захтјев послодавца.

(2) Радник остварује право на накнаду и у сљедећим случајевима:

1) за вријеме прекида рада због више силе или хаварије на машинама или другим средствима рада - у висини од 50% плате коју би остарио да је радио,

2) за случај непланираног привременог смањења обима послова код послодавца, као и разлога економско-финансијске или техничко-технолошке природе (чекање) - у висини од најмање 50% просјечне плате радника остварене у претходна три мјесеца,

3) за вријеме удаљења радника који је затечен у вршењу радњи за које се основано сумња да представљају кривично дјело и док му је одређен притвор - у висини од 50% основне плате коју би остварио да је на раду,

4) _______________ (осим наведених случајева накнаде плате послодавац може утврдити и друге случајеве у којима радник има право на накнаду плате као и висину те накнаде).

(3) За вријеме привремене спријечености за рад због болести и повреда, радник остварује право на накнаду плате у складу са прописима о здравственом осигурању којима се прописује трајање, висина и начин остварења права.

3. Заштита плате и накнада

Члан 71
Послодавац не може, без пристанка радника или без правоснажне одлуке надлежног суда, своје или туђе потраживање према раднику наплатити обустављањем од плате или накнаде плате.

4. Накнада трошкова раднику и друга примања по основу рада 
Члан 72
(1) Радник има право на накнаду трошкова од послодавца за:

1) вријеме проведено на службеном путовању (дневницу за службено путовање у Републици Српској, у Федерацији БиХ и у иностранству) - у висини од _____ конвертибилних марака,

2) долазак на посао и повратка с посла (накнада трошкова превоза), уколико превоз није организован од стране послодавца - у висини од _____ конвертибилних марака,

3) повећане трошкове боравка за вријеме рада на терену - у висини од _____ конвертибилних марака,

4) трошкове једног топлог оброка за вријеме једног радног дана, као и у случају обављања прековременог рада дужег од три часа дневно, уколико код послодавца није организована исхрана радника - у висини од _____ конвертибилних марака,

5) за коришћење сопственог аутомобила код обављања службеног посла, по налогу послодавца - у висини од _____ конвертибилних марака и

6) _______________ (осим наведених случајева накнаде трошкова - од 1 до 5, послодавац може утврдити и друге случајеве у којима радник има право на накнаду трошкова).

(НАПОМЕНА: Висина и начин остваривања наведених примања уређују се колективним уговором, а послодавац има могућност да их овим правилником утврди само у већем износу).

Члан 73
Радник по основу рада код послодавца остварује примања за:

1) отпремнину приликом одласка у пензију - у висини од _____ конвертибилних марака (висина се уређују колективним уговором, исто као и висина и начин остваривања права из члана 70. Правилника),

2) регрес за коришћење годишњег одмора - у висини од _____ конвертибилних марака (висина се уређују колективним уговором, исто као и висина и начин остваривања права из члана 70. Правилника),и 

3) вријеме приправности да се одазове позиву послодавца за обављање потребних послова - у висини од _____ конвертибилних марака (висина се уређују посебним прописом, колективним уговором, а ако није уређена колективним уговором уређује је послодавац Правилником или уговором о раду).

Члан 74
(1) Радник, по основу рада код послодавца може остварити примања и у случају: смрти члана породице, тешке инвалидности и дуготрајне болести, јубиларне награде за остварени стаж код послодавца и у другим случајевима (друге случајеве утврђује послодавац).

(2) У случају смрти радника, породици радника послодавац може исплатити помоћ.

(3) О остваривању права из ст. 1. и 2. овог члана одлучује послодавац својим рјешењем, на основу захтјева радника и одговарајуће документације. (Висина примања односно помоћи из става уређује се колективним уговором - ако висина није уређена колективним уговором уређује је послодавац Правилником или уговором о раду).

IX - ЗАБРАНА КОНКУРЕНЦИЈЕ

Члан 75
Послодавац може уговором о раду са радником да утврди послове које радник не може да обавља за свој или туђи рачун, као и у име и за рачун другог правног или физичког лица, без сагласности послодавца.

Члан 76
(1) Уговором о раду забрана конкуренције може да се утврди само са радником који је засновао радни однос са пуним радним временом који код послодавца обавља послове на којима може стећи нова технолошка сазнања, велики број пословних партнера или може доћи до других важних информација и пословних тајни.

(2) Уговорена забрана конкуренције између послодавца и радника, важи за територију Републике Српске, ако уговорне стране нису другачије одредиле.

(3) У случају да радник повриједи клаузулу конкуренције из уговора о раду, послодавац има право на накнаду штете.

Члан 77
(1) Радник и послодавац могу уговором о раду предвидјети забрану конкуренције и накнаду штете и након престанка радног односа.

(2) За вријеме трајања клаузуле конкуренције у периоду након престанак радног односа, радник има право на накнаду плате у износу не мањем од 50% просјечне плате коју је радник остварио у току посљедњих шест мјесеци.

(3) Забрана конкуренције из става 1. овог члана не може трајати дуже од једне године.

X - НАКНАДА ШТЕТЕ

Члан 77
(1) Радник је одговоран за штету коју на раду или у вези са радом, намјерно или крајњом непажњом, проузрокује послодавцу.

(2) Ако је штету проузроковало више радника, сваки радник је одговоран за дио штете коју је проузроковао.

(3) Ако се за радника из става 2. овог члана не може утврдити дио штете коју је проузроковао, сматра се да су сви подједнако одговорни и штету накнађују у једнаким износима.

Члан 79
(1) Постојање штете, њену висину, околности под којима је настала, ко је штету проузроковао и како ће се штета накнадити утврђује посебна комисија, коју именује послодавац својим рјешењем.

(2) Комисија из става 1. овог члана има непаран број чланова.

Члан 80
(1) Висина штете коју је проузроковао радник утврђује се на основу тржишне или књиговодствене вриједности оштећене ствари, односно других релевантних параметара.

(2) Ако се штета не може утврдити на начин из става 1. овог члана, или би њено утврђивање проузроковало несразмјерне трошкове, висина накнаде утврђује се у паушалном износу на основу процјене.

Члан 81
(1) Комисија након што утврди све чињенице и околности које су од значаја за одговорност радника и висину штете, саставља извјештај и даје приједлог послодавцу да донесе рјешење којим се утврђује одговорност радника и обавезује на накнаду штете или рјешење којим се радник ослобађа од одговорности.

(2) У приједлогу којим се утврђује одговорност радник и обавеза накнаде штете, комисија је дужна да послодавцу достави приједлог на који начин и у ком року је радник дужан штету накнадити.

(3) На основу извјештаја и приједлога комисије послодавац доноси рјешење којим се радник утврђује одговорним и обавезује да штету накнади или се радник ослобађа од одговорности.

Члан 82
Ако радник не пристане да накнади штету, послодавац ће покренути поступак за накнаду штете код надлежног основног суда.

Члан 83
(1) Радник који на раду или у вези са радом, намјерно или из крајње непажње, проузрокује штету трећем лицу коју је накнадио послодавац, дужан је да послодавцу надокнади износ исплаћене штете.

(2) Ако радник у датом року добровољно не накнади послодавцу исплаћени износ штете, послодавац има право да покрене поступак за накнаду штете код надлежног основног суда.

Члан 84
(1) Ако радник претрпи штету на раду или у вези са радом, послодавац је дужан да му накнади штету.

(2) Захтјев за накнаду штете из става 1. овог члана, радник подноси у писменом облику, у којем наводи у чему се штета коју је претрпио састоји, процјењени износ штете и приједлог њене накнаде.

(3) Ако послодавац утврди да је радник претрпио штету коју је навео у свом захтјеву и да је износ штете реално процјењен, накнадиће штету раднику у року од осам (8) дана од дана пријема захтјева.

(4) Ако послодавац не пристане да накнади штету, радник ће покренути поступак за накнаду штете код надлежног основног суда.

Члан 85
На питање накнаде штете причињене на раду или у вези са радом која нису посебно уређена Законом, овим правилником примјењују се прописи о облигационим односима.

XI - ПРЕСТАНАК РАДНОГ ОДНОСА

1. Престанак радног односа

Члан 86
(1) Радни однос раднику престаје на начин и под условима прописаним Законом.

(2) Радни однос престаје:

1) истеком рока на који је заснован,

2) кад радник наврши 65 година живота и најмање 15 година стажа осигурања,

3) споразумом између радника и послодавца,

4) отказом уговора о раду од стране радника или послодавца,

5) одлуком надлежног суда,

6) на захтјев родитеља или старатеља радника млађег од 18 година живота,

7) смрћу радника,

8) даном достављања послодавцу формалног обавјештења о потпуном губитку радне способности радника,

9) даном почетка извршења казне, односно мјере безбједности, васпитне или заштитне мјере у трајању дуже од шест мјесеца и

10) престанком рада послодавца.

2. Споразумни престанка радног односа

Члан 87
(1) Радни однос може да престане на основу споразума радника и послодавца.

(2) Послодавац је дужан да радника упозна о посљедицама до којих долази у остваривању права за случај незапослености.

(3) Споразумом се могу уговорити права и обавезе уговорних страна до дана и након престанка радног односа.

(4) Споразум из става 1. овог члана, радник је дужан да одмах по потписивању овјери код надлежног органа локалне самоуправе.

(5) Споразум производи правна дејства од дана овјере потписа радника на споразуму.

(6) Након што надлежни орган локалне самоуправе овјери потпис радника на споразуму, радник је дужан да примјерак овјереног споразума достави послодавцу, с циљем одјаве радника са обавезних видова осигурања.

3. Отказ уговора од стране радника

Члан 88
(1) Радник има право да послодавцу откаже уговор о раду, без обавезе навођења разлога.

(2) Отказ уговора о раду радник доставља послодавцу у писаном облику, најмање 15 дана прије дана који је радник навео као дан престанка радног односа.

(3) Изузетно од дужине отказног рока из става 2. овог члана, радник има право да послодавцу достави отказ уговора о раду најмање један дан прије, ако се ради о повредама обавеза из уговора о раду од стране послодавца.

(4) Отказни рок почиње тећи од дана уручења отказа послодавцу.

4. Отказ уговора о раду од стране послодавца

Члан 89
(1) Послодавац може раднику да откаже уговор о раду:

1) Ако за то постоји оправдан разлог који се односи на радну способност радника и његово понашање и то:

1. ако не остварује резултате рада или нема потребна знања и способности за обављање послова на којима ради;

2. ако је правоснажно осуђен за кривично дјело на раду или у вези са радом;

3. ако се не врати на рад код послодавца у року од (пет) 5 дана од дана истека рока мировања радног односа, односно неплаћеног одсуства;

2) Ако постоји оправдан разлог који се односи на потребу послодавца и то:

1. ако усљед технолошких, економских или организационих промјена престане потреба за обављањем одређеног посла или дође до смањења обима посла, а послодавац не може раднику обезбиједити други посао;

2. ако одбије закључење анекса уговора о раду.

3) Ако радник својом кривицом учини тежу повреду радне обавезе, и то:

1. одбије да извршава своје радне обавезе одређене уговором о раду;

2. изврши крађу, намјерно уништење, оштећење или незаконито располагање средствима послодавца, као и наношење штете трећим лицима коју је послодавац дужан накнадити;

3. злоупотријеби положај или прекорачи овлашћења са материјалним или другим штетним посљедицама по послодавца;

4. неоправдано изостане с посла у трајању од три дана у календарској години;

5. неодговорног и насилничког понашања према послодавцу, другим радницима и трећим лицима за вријеме рада;

6. у другим случајевима повреде радне обавезе. (Друге повреде радне обавезе могу бити прописане и колективним уговором. Ако су прописане послодавац има право да откаже уговор о раду раднику због повреде и тих обавеза).

4) Ако радник не поштује радну дисциплину, и то:

1. неоправдано одбије да обавља послове и извршава налоге послодавца у складу са законом;

2. не достави потврду о привременој спријечености за рад у складу са законом;

3. злоупотријеби право на одсуство због привремене спријечености за рад;

4. због доласка на рад под дејством алкохола или других опојних средстава, односно употребе алкохола или других опојних средстава у току радног времена, које има или може да има утицај на обављање посла;

5. ако његово понашање представља радњу извршења кривичног дјела учињеног на раду и у вези са радом, независно од тога да ли је против радника покренут кривични поступак за кривично дјело;

6. ако радник који ради на пословима са повећаним ризиком, на којима је као посебан услов за рад утврђена посебна здравствена способност, одбије да буде подвргнут оцјени здравствене способности;

7. ____________________ (За разлику од повреда радних обавеза које се могу прописати само законом и колективним уговором, други начини непоштовања радне дисциплине или понашања радника због којих даљи рад радника код послодавца није могућ, могу се утврдити овим актом од стране самог послодавца. Према томе, сваки послодавац зависно од природе и врсте дјелатности које обавља има право да Правилником утврди све друге повреде радне дисциплине или понашања радника на раду, због којих раднику може дати отказ уговора о раду).

(2) Послодавац ће упутити радника на одговарајуће прегледе у овлашћену здравствену установу коју одреди послодавац, о свом трошку, ради утврђивања околности из става 1. тачка 4) подтачка 3) и 4) овог члана.

(3) Одбијање радника да се одазове на позив послодавца да изврши анализу сматра се непоштовањем радне дисциплине у смислу става 1. тачка 4) овог члана.

(4) Одговорност радника према послодавцу због повреда радних обавеза, не искључује материјалну, кривичну или прекршајну одговорност радника због те повреде.

(5) Отказ уговора о раду из става 1. тачка 1) подтачка 1) и тач. 3) и 4) овог члана послодавац може дати у року од три мјесеца од дана сазнања за чињенице које су основ за давање отказа, односно у року од шест мјесеци од дана наступања чињеница које су основ за давање отказа.

Члан 90
(1) Умјесто отказа уговора о раду, послодавца може раднику због повреде радне обавезе или непоштовања радне дисциплине из става 1. тач. 3) и 4) претходног члана, ако сматра да постоје олакшавајуће околности (нпр. због материјалног статуса радник, броја издржаваних чланова породице, залагања радника на раду и извршавања радних обавеза, због посљедице по послодавца или друге раднике) или да повреде радне обавезе или непоштовање радне дисциплине није такве природе да раднику треба да престане радни однос, изрећи једну од следећих мјера:

1) новчану казну у висини до 20% основне плате радника за мјесец у коме је новчана казна изречена, у трајању до три мјесеца, коју извршава обуставом од плате, на основу одлуке послодавца о изреченој мјери;

2) писмено упозорење са најавом отказа уговора о раду у којем се наводи да ће послодавац раднику отказати уговор о раду без поновног упозорења, ако у наредном року од шест мјесеци учини повреду радне обавезе или непоштовање радне дисциплине.

(2) Због непоштовања радне дисциплине из члана 89. став 1. тачка 4) овог правилника, послодавац раднику не може изрећи мјеру престанка радног односа, осим ако га је претходно писмено упозорио на такво понашање а радник и поред тог упозорења понови исти или други пропуст, или му је већ изрицао мјере из става 1. тач. 1) и 2) овог члана.

5. Поступак отказивања уговора о раду од стране послодавца 
Члан 91
(1) О отказивању уговора о раду одлучује послодавац или друго лице посебно овлашћено од стране послодавца.

(2) Сваки непосредни руководилац радника у организационом дијелу послодавца, као и сваки радник код послодавца без обзира на врсту радног односа, дужан је пријавити повреду радне обавезе или непоштовање радне дисциплине извршену од стране радника.

(3) Супротно понашање непосредног руководиоца и других радника сматраће се као непоштовање радне дисциплине у смислу члана 89. став 1. тачка 4) Правилника

Члан 92
(1) Чим сазна за повреду радне обавезе или непоштовање радне дисциплине, непосредни руководилац радника је дужан да сачини писмену пријаву и одмах је достави послодавцу.

(2) Уколико то руководилац није учинио, а послодавац (директор) има посредно или непосредно сазнање о повреди радне обавезе или непоштовање радне дисциплине, сачиниће сам забиљешку о повреди радне обавезе односно непоштовању дисциплине.

(3) Писмена пријава или забиљешка о повреди радне обавезе односно непоштовању радне дисциплине мора садржавати: име и презиме радника, назив радног мјеста на коме је радник запослен, опис учињене повреде и евентуални материјални доказ о учињеној повреди и непоштовању дисциплине или навођење имена свједока који могу потврдити да је повреду радне обавезе или непоштовање радне дисциплине извршена.

Члан 93
(1) Послодавац након што на посредан (од другог радника или руководиоца) или непосредан начин добије сазнања да је радник извршио повреду радне обавезе или непоштовање радне дисциплине из члана 89. овог правилника, дужан је да радника писаним путем обавијести о постојању разлога за отказ уговора о раду и да му остави рок од најмање осам дана од дана достављања обавјештења да се изјасни на наводе у обавјештењу.

(2) Уз обавјештење из става 1. овог члана послодавац је дужан да наведе основ за давање отказа и да раднику достави све чињенице и доказе који указују да основ за отказ постоји.

(3) Послодавац обавјештење доставља лично раднику у просторијама послодавца, а изузетно препорученом поштом на адресу пребивалишта радника коју је назначио приликом заснивања радног односа односно путем огласне табле послодавца. Протеком рока од од осам дана од дана истицања одлуке на огласној табли послодавца сматра се да је достављање извршено.

(4) Након што радник прими обавјештења од стране послодавца обавезан је у датом року од осам дана да достави своје изјашњење послодавцу, уз које може приложити мишљење синдиката чији је члан.

(5) Неизјашњавање уредно обавјештеног радника на један од начина из става 3. овог члана, није сметња за даље вођење поступка.

(6) Послодавац, након што добије изјашњење радника, размотри изјашњење и мишљење синдиката ако је приложено, друге чињенице и доказе, као и отежавајуће или олакшавајуће околности одлучује о одговорности радника и изрицању могуће мјере, на начин и уз ограничења прописана овим правилником и Законом.

(7) Послодавац може посебном одлуком прописати начин утврђивања повреда радне обавезе или непоштовања радне дисциплине, коју је дужан да објави на својој огласној табли и иста ступа на снагу осмог дана од дана објављивања.

Члан 94
(1) Ако радник не остварује резултате рада или нема потребна знања и способности за обављање послова на којима ради, послодавац му може отказати уговор о раду само ако му је претходно дао писмено упозорење у вези са недостацима у његовом раду, упутствима и примјереним роком за побољшање рада, а радник у остављеном року не побољша рад и послодавац не може да му обезбиједи други одговарајући посао.

(2) Уколико му може обезбједити одговарајући посао, истовремено ће му понудити закључивање анекса уговора о раду због распореда на друго радно мјесто у складу са чланом 23. став 2. Правилника.

Члан 95
(1) Уколико код послодавца усљед технолошких, економских и организационих промјена престане потреба за обављањем одређеног посла или дође до смањења обима посла, а послодавац с обзиром на своје економско стање, производне и друге радне капацитете и организацију рада, не може раднику обезбједити други одговарајући посао, може раднику отказати уговор о раду.

(2) Уколико му може понудити одговарајући посао, истовремено ће му понудити закључивање анекса уговора о раду због распореда на друго радно мјесто у складу са чланом 23. став 2. Правилника.

(3) Послодавац који откаже уговор о раду раднику у смислу става 1. овог члана не може на истим пословима у истом мјесту рада да запосли друго лице у року од годину дана од дана престанка радног односа.

Члан 96
(1) Уговор о раду отказује се рјешењем у писаном облику које обавезно садржи: увод, изреку, образложење и поуку о правном лијеку.

(2) Рјешење о отказу уговора о раду мора да се достави раднику лично, у просторијама послодавца, односно на адресу пребивалишта или боравишта радника.

(3) Ако послодавац раднику није могао да достави рјешење о отказу уговора о раду у смислу става 2. овог члана, дужан је да о томе сачини писмену забиљешку.

(4) Писмену забиљешку из става 3. овог члана и рјешење о отказу послодавац објављује на огласној табли и по истеку осам дана од дана објављивања сматра се достављеним.

(5) Раднику престаје радни однос даном достављања рјешења о отказу, осим ако рјешењем није другачије одређено.

Члан 97
Послодавац је дужан да раднику до дана престанка радног односа исплати све неисплаћене плате, накнаде плате и друга примања која је радник остварио до дана престанка радног односа.

5.1. Отказни рок и отпремнина

Члан 98
У случају отказа уговора о раду од стране послодавца због одбијања радника да закључи анекс уговор о раду у смислу члана 23. овог правилника, као и у случају отказа уговора о раду из чл. 94. и 95. овог правилника, радник има право на отказни рок и отпремнину.

Члан 99
(1) Отказни рок почиње тећи од дана уручења отказа раднику, а не може бити краћи од 30 календарских дана.

(2) За раднике са дужим радним стажом одређује се отказни рок у трајању и то:

1) _____ дана - ако има од _____ до _____ година радног стажа,

2) _____ дана - ако има од _____ до _____ година радног стажа,

3) _____ дана - ако има од _____ до _____ година радног стажа,

4) _____ дана - ако има преко _____ година радног стажа.

(Послодавац је дужан да за раднике са дужим радним стажом одреди дужи отказни рок. Послодавац осим дужих отказних рокова, овим правилником може прописати и друге случајеве за отказни рок и друга питања у вези са правима и обавезама радника и послодавца за вријеме отказног рока.)

(3) Ако радник, на захтјев послодавца, престане да ради прије истека прописаног отказног рока, послодавац је дужан да му исплати накнаду плате и призна сва права по основу рада као да је радио до истека отказног рока.

(4) У случају из претходног става раднику радни однос престаје споразумом радника и послодавца, на начин и под условима прописаним чланом 87. Правилника.

(5) Послодавац је дужан да раднику омогући да за вријеме отказног рока користи један слободан дан у седмици ради тражења новог запослења.

Члан 100
(1) Раднику који је закључио уговор о раду на неодређено вријеме, а којем радни однос престаје отказом уговора о раду од стране послодавца, након најмање двије године непрекидног рада код послодавца, послодавац је дужан да исплати отпремнину, осим ако му радни однос престаје отказом уговора у случајевима из члана 89. став 1. тачка 1) подтачка 2) и 3) и тач. 3) и 4) Правилника.

(2) Висина отпремнине зависи од дужине рада радника код послодавца и износи:

1) за рад од _____ - _____ година - 1/3 просјечне мјесечне плате радника исплаћене у посљедња три мјесеца прије престанка уговора о раду, за сваку навршену годину рада код послодавца;

2) за рад од _____ - _____ година - _____ % плате из тачке 1) став 2. овог члана;

3) за рад од _____ - _____ година - _____ % плате из тачке 1) став 2. овог члана;

4) за рад преко _____ година - шест плата из тачке 1) став 2. овог члана.

(Отпремнина износи најмање једну трећину а највише шест просјечних мјесечних плата радника према Закону. Послодавац има обавезу да за раднике са дужим радним стажом одреди већи износ отпремнине од наведеног минимума а мању од максимума од шест плата).

(3) Изузетно од претходног става овог члана, послодавац и радник се могу споразумјети да се раднику обезбиједи неки други вид накнаде умјесто отпремнине.

(4) О начину и роковима исплате отпремнине послодавац и радник могу закључити посебан споразум.

6. Удаљење радника са рада

Члан 101
(1) Ако је радник затечен у вршењу радњи за које се основано сумња да представљају кривично дјело, тежу повреду радне обавезе или да угрожавају имовину веће вриједности, послодавац га може удаљити са рада и прије отказивања уговора о раду.

(2) Удаљење из става 1. овог члана може трајати најдуже до три мјесеца, у ком року је послодавац дужан одлучити о одговорности радника или га ослободити од одговорности.

(3) Ако је против радника покренут кривични поступак, удаљење радника може трајати до окончања поступка, ако послодавац друкчије не одлучи.

(4) Радник коме је одређен притвор обавезно се удаљава са рада од првог дана притвора.

(5) Удаљење из претходног става траје све док траје и мјера притвора.

Члан 102
(1) За вријеме привременог удаљења с рада, у смислу ст. 2, 4. и 5. претходног члана, радник има право на накнаду плате у висини 50% основне плате коју би остварио да је радио, коју исплаћује послодавац.

(2) Радник има права на на разлику плате између износа накнаде плате из става 1. овог члана и пуног износа плате, и то:

1) ако му послодавац није отказао уговор о раду у року од три мјесеца у смислу става 2. члана 101. Правилника и

2) ако је кривични поступак против њега обустављен правоснажном одлуком, или ако правоснажном одлуком буде ослобођен оптужбе, или је оптужба против њега одбијена, али не због ненадлежности.

(3) Послодавац након што раднику исплати разлику плате има право на рефундацију на терет органа који је покренуо кривични поступак, односно одредио притвор.

XII - ЗАШТИТА ПРАВА РАДНИКА

Члан 103
(1) О правима и обавезама радника из радног односа, у складу са законом, Правилником и уговором о раду, одлучује пословодни орган послодавца (директор) или друго лице одређено статутом или актом о оснивању.

(2) Овлашћено лице из става 1. овог члана може, путем писмене пуномоћи, овластити друго пословно способно лице да одлучује о свим или појединим правима и обавезама из радног односа.

Члан 104
Раднику се у писаном облику доставља рјешење о остваривању права, обавеза и одговорности, са образложењем и поуком о правном лијеку.

Члан 105
(1) Радник који сматра да му је послодавац повриједио право из радног односа, може поднијети писани захтјев послодавцу да му обезбиједи остваривање тог права.

(2) Захтјев из става 1. овог члана може се поднијети у року од 30 дана од дана сазнања за повреду права, а најдаље у року од три мјесеца од дана учињене повреде.

(3) Подношење захтјева за заштиту права у смислу става 1. овог члана не одлаже извршење рјешења или радње против којих је радник поднио захтјев за заштиту права, осим ако се ради о одбијању радника да ради на пословима при чијем обављању постоји непосредна опасност по живот или теже нарушавање здравља радника или трећих лица.

(4) Послодавац је дужан да одлучи о захтјеву радника у року од 30 дана од дана достављања захтјева, а ако у том року не одлучи, сматраће се да је захтјев прихваћен.

Члан 106
(1) Радник који сматра да му је послодавац повриједио право из радног односа, може да поднесе приједлог за мирно рјешавање радног спора надлежном органу или тужбу надлежном суду за заштиту тог права.

(2) Право на подношење приједлога и тужбе није условљено претходним обраћањем радника послодавцу за заштиту права.

(3) Приједлог за мирно рјешавање радног спора радник може да поднесе у року од 30 дана од дана сазнања за повреду права, а најкасније у року од (три) 3 мјесеца од дана учињене повреде.

(4) Тужбу за заштиту права радник може да поднесе најкасније у року од шест мјесеци од дана сазнања за повреду права или дана учињене повреде.

(5) Тужбу из става 4. овог члана, радник може да поднесе уколико претходно предмет спора није ријешен у поступку мирног рјешавања спора код надлежног органа.

(6) Покретањем поступка из ст. 3. и 4. овог члана прекидају се рокови застаре.

Члан 107
Независно од поступка за заштиту права који је покренуо код послодавца или других надлежних органа радник се може обратити инспектору рада ради заштите права у року од мјесец дана од дана сазнања за повреду права, а најдаље у року од три мјесеца од дана учињене повреде.

XIII - ПРОГРАМ ЗБРИЊАВАЊА ВИШКА РАДНИКА

Члан 108
(1) Послодавац је дужан да донесе програм рјешавања вишка радника (у даљем тексту: програм), ако утврди да ће због технолошких, економских или организационих разлога у оквиру периода од 90 дана доћи до престанка потребе за радом радника који су у радном односу на неодређено вријеме, и то за најмање:

1) 10 радника код послодавца који има у радном односу више од 30, а мање од 100 запослених на неодређено вријеме;

2) 10% радника код послодавца који има у радном односу више од 100 запослених на неодређено вријеме;

3) 30 радника код послодавца који има у радном односу преко 300 запослених на неодређено вријеме.

(2) Програм је дужан да донесе и послодавац који утврди да ће доћи до престанка потребе за радом најмање 30 радника у оквиру периода од 90 дана, из разлога наведених у ставу 1. овог члана, без обзира на укупан број запослених код послодавца.

(3) На питања начина и поступка доношења програма, његовог садржаја и друга питања, непосредно се примјењују одредбе Закона.

XIV - ПОСЕБНЕ ОДРЕДБЕ

Члан 109
Радник право на штрајк остварује у складу са одредбама Закона о штрајку.

Члан 110
(1) Радник мора посједовати радну књижицу коју предаје послодавцу приликом ступања на рад, а којом се доказује вријеме проведено на раду код послодавца.

(1) За вријеме радног односа радника, радна књижица се налази на чувању код послодавца, о чему послодавац раднику издаје потврду.

(2) На захтјев радника, послодавац ће раднику уз потврду врати радну књижицу.

Члан 111
(1) Приликом престанка радног односа радника, послодавац је дужан да у радну књижицу упише вријеме које је радник провео у радном односу и да то овјери својим потписом и печатом, и да му преда радну књижицу, уз потврду.

(2) Послодавац не може задржати радну књижицу радника ни у случају ако према раднику има било какво потраживање, нити може у радну књижицу уписивати било какве друге податке осим времена које је радник провео у радном односу код њега.

XV - ПРЕЛАЗНЕ И ЗАВРШНЕ ОДРЕДБЕ

Члан 112
На права, обавезе и одговорности из радног односа која нису регулисана овим правилником и уговором о раду, непосредно се примјењују одговарајуће одредбе Закона и других прописа.

Члан 113
(1) Измјене и допуне овог правилника врше се на начин и по поступку на који је исти и усвојен.

(2) Тумачење Правилника даје послодавац.

Члан 114
Даном ступања на снагу овог правилника престаје да важи Правилник о раду број
 _____од __________ године.

Члан 115
Овај правилник ступа на снагу осмог дана од дана објављивања на огласној табли послодавца.

	Број _____

